[{"text_idx": "#000001", "text": "Poezio el c\u0302iuj c\u0302ieloj estas poemkonkurso organizata de Giuseppe Campolo (Samideano). Oni konkursas per poeziaj\u0302o ankorau\u0306 ne publikigita, en Esperanto au\u0306 en la itala lingvo. La plej bonaj kontribuoj aperas en antologio, kun traduko al la respektiva alia lingvo. La unua tia antologio, pri la jaro 2014, do estas komplete dulingva, inkluzive de antau\u0306parolo kaj enkonduko."}, {"text_idx": "#000002", "text": "La publika premiado de la unua konkurso okazis la 18an de oktobro 2014 en la urba teatro de Sant\u2019Angelo di Brolo (Sicilio, Italio). La celo de la konkurso estas, ke la kontribuoj konsistigu \u201cinteresan poezian kolekton el c\u0302iuj latitudoj, lau\u0306 koroj kaj mensoj de nia planedo\u201d."}, {"text_idx": "#000003", "text": "C\u0302u c\u0302i tiun celon la konkurso atingis? Lau\u0306 la \u201cenkonduko kaj komento\u201d de Nicolino Rossi la 402 konkursaj\u0302oj estis plejparte itallingvaj, kaj supozeble grandparte venis de italoj. Inter la 50 poemoj en la libro, tiuj jug\u0302itaj kiel la plej bonaj, 44 estis originale verkitaj itale, nur ses Esperante. Prave la eldoninto rimarkigas, ke \u201cpor la dua eldono de la Premio ... ni planas atingi pli detale la kvin kontinentojn\u201d."}, {"text_idx": "#000004", "text": "La ses poetoj kiuj verkis Esperante estas de Brazilo (3), Germanio, Italio kaj Serbio. La poezion do karakterizas certa eu\u0306ropeco; mankas poemformoj de aliaj kulturoj."}, {"text_idx": "#000005", "text": "Ne sen intereso estas, ke la premiito pri la plej bela poemo en Esperanto, brazilano Neide Barros Re\u0302gio, en bona latinamerika tradicio poemas pri floroj kaj homoj en sia kontribuo Mi volas donaci rozon. S\u0302ia poemo, precipe la titolo, svage elvokis c\u0302e mi la poemon de la kubano Jose\u0301 Marti\u0301, Cultivo una rosa blanca (kultivas mi rozon blankan), kies titolo ec\u0302 havas la saman ritmon."}, {"text_idx": "#000006", "text": "Lau\u0306degon meritas la tri tradukintoj, kiuj formfidele kaj elegante tradukis la kontribuojn. Prave Rossi rimarkigas, ke \u201cla tradukinto devas esti mem poeto\u201d; ili pruvis, ke ili estas. Neeviteble la form-fideleco renkontas limojn, precipe c\u0302e la poemo 1999 (dum NATO-bombardado), kies sep versoj en la Esperanta originalo c\u0302iuj portas la saman rimon \u2013 afero ne imitebla en la itala. En g\u0302uste tiu traduko eblas ankau\u0306 diskuti pri la senco de unu tradukita verso: \u201cKio estas la celo?\u201d ig\u0302as en la itala \u201cE\u0300 questa la fine?\u201d, lau\u0306vorte: \u201cc\u0302u c\u0302i tio estas la fino/celo?\u201d Eble preferindus \u201cA che fine?\u201d au\u0306 \u201cA quale scopo?\u201d"}, {"text_idx": "#000008", "text": "Koncerne la ritmon c\u0302i tiu mia jug\u0302o eble estas iom maljusta au\u0306 tro severa, c\u0302ar la itala lingvo havas mirindan kapablon kunfandi vortojn kaj forgluti silabojn, transformante la vokalojn \u201ce\u201d, \u201ci\u201d, \u201co\u201d kaj \u201cu\u201d al \u201cj\u201d respektive \u201cu\u0306\u201d. Tau\u0306ge aplikante c\u0302i tiun teknikon oni eble multloke atingas ritmon unuecan. Ekzemple la itala poemo Tra le vie di paese (Tra la stratoj de vilag\u0302o) prezentas (kun licencoj) kvar-amfibrakan ritmon, sed nur se oni legas parla un kiel parlau\u0306n, \u201cma il\u201d kiel \u201cmajl\u201d ktp."}, {"text_idx": "#000009", "text": "C\u0302e la Esperanta traduko de c\u0302i tiu poemo mankas unueca ritmo samkiel en la originalo; la versoj havas foje kvar, foje kvin piedojn. Eble la tradukinto celis resti forme fidela ankau\u0306 tiurilate, ne agnoskante al la originalo unuecan ritmon, au\u0306 li transprenis la forglutan teknikon en Esperanton, kie fakte kvin-piedaj versoj ig\u0302as kvarpiedaj, kiam oni diras \u201ckjom\u201d anstatau\u0306 \u201ckiom\u201d, \u201ctjuj\u201d anstatau\u0306 \u201ctiuj\u201d, \u201cvu\u0306alas\u201d anstatau\u0306 \u201cvualas\u201d ktp. Iusence la traduko do estas tre fidela, sed trudig\u0302as la demando, c\u0302u lingvo kia Esperanto, kies precipa celo estas komprenigo, utiligu neklaran prononcon kiel poetikan rimedon."}, {"text_idx": "#000010", "text": "La kontribuo plej altpretenda lau\u0306 la poetika formo kredeble estas La fine del mondo (La fino de la mondo), kun kvar kvarversaj strofoj sekvantaj la tre striktan rimoskemon abab-bcbc-cdcd-dede. Tiun skemon, ne mirige, la tradukinto rezignis redoni en la esperanta traduko; kompense la tradukaj\u0302o pli bele kaj klare sekvas la kvin-trokean ritmon, pri kiu ofte stumblas la originalo. La au\u0306toro subtitole klasas la poemon kiel rondo\u0300 (rondau\u0306o), kvankam la versoskemo de la poemo ne sekvas la regulojn de tiu poemformo (la vikipedia difino de la itala vorto rondo\u0300 konformas al la PIV-a de rondau\u0306o). Kredeble la verkinto simple celas la interdependecon de la strofaj rimoskemoj, c\u0302i tie la reprenon de la antau\u0306astrofa rimo en c\u0302iu sekva strofo."}, {"text_idx": "#000011", "text": "Kiel en c\u0302iu literatura konkurso, unu celo de la antologio estas doni al la konkursantoj forumon por prezenti siajn verkojn. Al kia legantaro g\u0302i direktig\u0302as? Certe al s\u0302atantoj de poezio, sed c\u0302u pli al italoj au\u0306 al esperantistoj? C\u0302ar la ega pliparto de la tradukoj estas al Esperanto, oni povus supozi, ke g\u0302iaj parolantoj estas la precipa celgrupo; sed estas kelkaj malaj indikoj: Ekzemple la antau\u0306parolo de Renato Corsetti dedic\u0302as duonan pag\u0302on al konsiloj, kiel kaj kial lerni Esperanton; evidente tiujn li direktas ne al esperantistoj. Kaj la log\u0302loko de iu konkursanto (p. 88) portas la aldonon \u201cfraz\u201d; nu, c\u0302iu italo komprenas, ke temas pri parto (frazione) de komunumo, sed alilingvano eble cerbumas pri la signifo. En la antau\u0306parolo de Samideano kelkaj lokoj supozigas min, ke g\u0302i estis verkita unue en la itala kaj poste tradukita, eble ne de la au\u0306toro mem, c\u0302ar ekzemple la esprimo \u201cautostima delle genti\u201d (memestimo de la popoloj) ig\u0302as \u201choma memestimo\u201d (itale eble \u201cautostima della gente\u201d). Ankau\u0306 tio indikas ke oni celas precipe italan legantaron."}, {"text_idx": "#000012", "text": "Pri la celo de la libro trovig\u0302as interesa \u201cs\u0302losilo\u201d, kiun Samideano donas en sia enkonduko: lia celo estis trovi elektitojn havantajn \u201clucidecon kaj kurag\u0302on\u201d. Por tio li serc\u0302as inter artistoj; por venigi ilin al si li arang\u0302as literaturajn konkursojn. Konsekvence preskau\u0306 tute mankas formalaj au\u0306 temaj restriktoj por la konkursaj\u0302oj, kiuj rezulte estas sufic\u0302e heterogenaj. Tiel en la libro apudas esprimoj de interpersonaj sentoj, kia en Altebenaj\u0302o, kaj g\u0302enerale filozofiaj pensoj, kiaj en Al tiuj, kiuj opinias..."}, {"text_idx": "#000013", "text": "Nelaste pro tiu heterogeneco la libro ofertas abundan spacon por mensaj esplorvojag\u0302oj, c\u0302ar malprobable oni je la unua legado trovos c\u0302iujn apartaj\u0302ojn kaj nuancojn. Kelkaj preseraroj apenau\u0306 g\u0302enas la legadon, krom eble unu en la traduko de 1999 (dum NATO-bombardado), kie la vorto \u201ckelo\u201d estas tradukata per la enigma \u201ccantia\u201d, eble g\u0302i estu \u201ccantina\u201d. Kaj en la antau\u0306parolo mi trovis min senkonsila antau\u0306 la vorto \u201c(forg\u0302i) s\u0302nurestojn\u201d; la itala teksto klarigis al mi, ke temas pri estroj de alpistaj teamoj, kies anojn interligas s\u0302nuro. Mi ne certas, c\u0302u ec\u0302 la g\u0302uste presitan vorton \u201cs\u0302nurestrojn\u201d mi estus kompreninta en tiu metafora funkcio."}, {"text_idx": "#000014", "text": "Jen kaj jen enhava klarigeto plibonigus la internaciecon, c\u0302ar kelkaj italaj poetoj supozis c\u0302e siaj legantoj ian scion pri Italio. Mi humile konfesas, ke la titolo Sur la dorso de Nebrodi estis al mi enigma g\u0302is ekscii el leksikono, ke Nebrodi estas montaro en Sicilio. Eble la redaktisto konsideros tiajn aferojn por la sekva eldono, celanta \u201cla kvin kontinentojn\u201d."}, {"text_idx": "#000017", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000019", "text": "Musklaku la kovrilon por legi pliajn informojn."}]